Teenimistööle pühendudes  1970. aastal Pärnus sündinud ja nelja-aastaselt  Vigala koguduses ristitud Pille-Riin Pärnala-Roots otsustas diakonikoolitusest osa võtta, sest soov vaimulikuks saada küpses temas sellest ajast, kui ta 2003. aastal Usuteaduse Instituuti õppima asus. «Huvi teoloogia vastu tekkis juba leerikooli ajal, minu vaimses elus toimusid suured muutused. Mulle pakkus huvi kõik usuteadusega seonduv. Hakkasin usu üle järele mõtlema.»  2007. aasta sügisel kutsus õpetaja Kristiina Jõgi Pille-Riinu Vigala kogudusse, kus ta teenib praeguseni õpetaja Jõgi juhendamise  all. «Soovin kogu oma jõu, mõistuse ja südamega teenida Issandat ja teadvustan endale, et diakoniamet on Kristuse seatud kuulutamise ja teenimise amet ning see antakse üle korrakohase ordinatsiooniga. Diakoniametit võtan kui täisväärtuslikku, mitte poolikult, natukene, vaid soovin teenida selles ametis täie tõsidusega.»  Sügisest koos poegade ja abikaasa Erich Rootsiga Vigala valda elama asuda sooviv Pille-Riin tunneb, et Pärnu praostkonna Vigala kogudus vajab diakonit, ning kogudus on teda südamlikult  ja lahkelt vastu võtnud. «Loodan, et armas Jumal lubab mul praktika diakonikoolituse ühe osana suvekuudel Vigala koguduses hästi korda minna. Ühtlasi loodan Jumala abiga käesoleva aasta sügisel astuda UIsse akadeemilise usuteaduse magistriõppesse ning selle lõpetamise järel pastoraalseminari, et saada koguduse õpetajaks.»